runetrust/blame-folketinget-dk huggingface dataset:
Bertel Haarder (V), 2008-02-27:
Der er sket et bortfald af kvalitets- og institutionsudviklingsmidlerne, men til gengæld er erhvervsakademierne blevet tilført 27 mio. kr. til etablering af erhvervsakademier og 17,5 mio. kr. i forbindelse med udmøntningen af globaliseringspuljen til reform af erhvervsakademiuddannelserne og udvikling af vækstlag i de tekniske og merkantile uddannelser.
Jan E. Jørgensen (V), 2012-06-13:
Den lette løsning vil være at stemme nej, men det giver altså en række andre problemer, herunder at man altså straffer nogle mennesker – hvad enten det nu er tolv eller tusind andre – som ikke har gjort noget som helst forkert, som har fortjent deres statsborgerskab, og som vi med glæde byder velkommen.
Charlotte Dyremose (KF), 2008-04-04:
Vi tror på, at en ensretning af pædagogikum for hele det gymnasiale område på sigt vil være en fordel for hele sektoren, bl.a. selvfølgelig i forhold til samarbejde, erfaringsudveksling osv. Vi ser det også som en styrkelse af pædagogikum på erhvervsskoleområdet.
Søren Pape Poulsen (KF), 2021-04-27:
Så satte jeg mig ned og tænkte, at fejl jo skal rettes, og så skrev jeg en mail til de to ministre på området, og også til alle de partiformænd, der havde deltaget, for de skal selvfølgelig vide det, når der er nogen, der gør anskrig i forbindelse med en aftale.
Birte Weiss (S), 2000-11-24:
Man skal jo ikke glemme, at der i bestyrelsen kommer til at sidde tre repræsentanter, som skal tegne studenter og medarbejdere, og så kommer der til at sidde fire repræsentanter - det er dem, som bliver udpeget af Forskningsministeriet - og de kommer til at tegne et bredt felt både videnskabeligt og samfundsmæssigt i øvrigt, og jeg er overbevist om, at det vil vise sig at være et meget godt match.
Søren Gade (V), 2017-04-20:
I kampen mod grænseoverskridende kriminalitet er et tæt europæisk politiog myndighedssamarbejde jo essentielt, og derfor indgik alle Folketingets partier den 12. december 2016 en aftale om Danmarks tilknytning til Europol efter den 1. maj 2017.
Annette Lind (S), 2020-10-20:
Vi gør det rigtig mange gange i forespørgselsdebatter, og jeg ved også, at udenrigsministeren har taget en gammel tradition op om at deltage i forespørgselsdebatter om udenrigsanliggender med naalakkersuisut, altså den grønlandske regering, og måske også med den færøske regering – det er jeg ikke helt klar over.
Ole Stavad (S), 1998-04-03:
Man får altså en mindre fortjeneste ved at fortsætte med at bruge vækstfremmere, så man kan sige, at forslaget er et hjælperedskab til de gode folk rundt omkring i landbruget, som vi kan glæde os over arbejder sammen med os og forbrugerne for at få begrænset og til sidst forhåbentlig helt fjernet vækstfremmere.
Mette Frederiksen (S), 2004-12-10:
Det, vi skal stemme om, er faktisk, om det i fremtiden skal være muligt for stærke pengekræfter, danske så vel som udenlandske, at reklamere direkte i dansk tv, eller om vi skal beholde det demokratiske afsæt, vi i dag har, nemlig at stærke økonomiske grupper og politiske og religiøse anskuelser må have lov til at sige, hvad de vil her i samfundet, men ikke kan få direkte adgang til sendefladen, fordi det bliver økonomien, der kommer til at bestemme, hvem der får adgang til danskerne.
Jørn Jespersen (SF), 2003-01-22:
Men sagen er, at myndighederne i hvert fald i 10-12 år er blevet trukket rundt i manegen, at samfundet ikke har fået noget for de penge, man har skudt ind i området, og at naturtilstanden fortsat forringes, og at der i det nuværende forslag overhovedet ingen sikkerhed er for, at der sker en positiv forbedring af naturtilstanden.
Arne Toft (S), 2005-05-10:
På et § 20-spørgsmål onsdag den 13. april fra hr. Klaus Hækkerup om kommunens ret til at udskrive skat i 2006 og 2007 svarede statsministeren: »Der er jo tale om, at staten og kommunerne og amterne prøver at samarbejde om en fornuftig økonomisk udvikling.«
Torsten Gejl (ALT), 2020-06-22:
En af de erfaringer, der er kommet under coronakrisen i forhold til beskæftigelsessystemet, er, at der i det frirum, der opstod, er mange sagsbehandlere, der føler, at de har fået mulighed for at bruge deres faglighed sammen med de ledige og tale med dem på en anden måde, og at de faktisk har opnået meget positive resultater, også med nogle af de mest udsatte ledige.
Lars Løkke Rasmussen (M), 2024-04-10:
Derfor ender det op i det holdningsmæssige spørgsmål, hvor det jo er en kendt sag, at da regeringen blev dannet, bestod den ligesom nu af tre partier, der har haft hver sin tilgang til hele det her spørgsmål om håndtering af syriensbørnene, som så har fundet sin løsning i de beslutninger, der er truffet, og som gør, at en række børn med deres forældre, mødre, har fået tilbudt evakuering.
Tom Behnke (KF), 2014-06-03:
Hvordan det skal formuleres, synes jeg så til gengæld godt man kan diskutere, og det er så det, vi havde håbet man kunne finde frem til, nemlig at se på nogle fordele og ulemper ved forskellige formuleringer og indskrænkninger af bestemmelsens omfang og dermed udvide ytringsfriheden.
Rasmus Jarlov (KF), 2019-12-18:
Det tror jeg også Venstre er, men der er jo ingen tvivl om, at Venstre har været ude og love et stort velfærdsløft, som vi ikke har lovet, og derfor stemmer vi nu imod de udgiftsposter, som der ikke er råd til, når man ikke kan gå ind for de skattelettelser, som vi ikke går ind for.
Nick Hækkerup (S), 2011-06-14:
Det, jeg konstaterede, var bare, at sådan som den regulering, vi har haft indtil videre, har virket, har det været sådan, at hvis der var boliger, hvis værdi kom under niveauet for 2001 plus 5 pct. eller 2002-niveauet, ville man være berettiget til at få nedsat sin ejendomsskat.
Preben Rudiengaard (V), 2002-10-31:
Til fru Lone Møller, hvor hun nu end befinder sig, vil jeg sige, at vi er jo begge i den alder, hvor man kan have det, der hedder en presbyacusis eller lettere nedsat hørelse, og jeg ved jo godt, at fru Lone Møller en gang imellem gerne vil høre det, hun selv mener.
Lene Espersen (KF), 2007-04-25:
Forslagsstillerne har i den forbindelse henvist til, at det er urimeligt, at man i tilfælde af flere overgreb mod et barn ikke får samme straf for det sidste overgreb som for det første, når man i modsætning hertil f.eks. får fuld bøde for alle forseelser ved flere samtidige overtrædelser af færdselsloven.
Peter Juel-Jensen (V), 2024-06-25:
Udvalget har i anledning af denne klage og et par lignende klager også udtalt, at udvalget finder det meget væsentligt, at der er stor opmærksomhed såvel på reglerne om hjælp til stemmeafgivning som på, hvordan man bedst henvender sig til og vejleder vælgere, der har brug for hjælp.
Anders Fogh Rasmussen (V), 2004-05-12:
Hr. Søren Søndergaard kan ikke forlange, at jeg skal komme og svare på spørgsmål, jeg ikke har fået præsenteret. Det andet spørgsmål er så det, hr. Søren Søndergaard har stillet her, og der kan jeg sige, at jeg ikke har set det pågældende tv-klip, og jeg vil gerne sige til hr. Søren Søndergaard, at jeg aldeles ikke agter at forberede mig til spørgetiden ved at se tv-klip.
Inger Støjberg (V), 2013-04-25:
Men lige så vel som det er klart i det her indgreb, der ligger, er det også klart, at Venstre bakker op om de ændringer af arbejdstiden, der f.eks. ligger i det her indgreb, og det er jo så bl.a. også årsagen til, at vi bakker op om det lovforslag, der ligger.
Jørn Jespersen (SF), 2004-05-13:
Men sagen er bare, at med det ambitionsniveau, der ligger, bliver der mindre og mindre nyt at lære, efterhånden som man kommer op i 4. og 5. og 7. klasse. Og hvis regeringens linje var fulgt, så kunne man sige, at efter 8. klasse kan man tilsyneladende ikke lære mere, for så er ambitionsniveauet lig nul.
Hugo Sørensen (S), 2000-10-31:
I stedet for den bratte overgang foreslås det nu, at afgiftsfordelen gradvis reduceres i perioden 2001-2006, hvor afgiftsfordelen falder bort. Endelig foreslås det, at bestemmelserne for registrering og betaling af naturgasafgift præciseres og ændres således, at det er distributions- og transmissionsselskaber med bevillinger, der skal afregne afgiften ved afsætning af gas til forbrugerne.
Henning Hyllested (EL), 2018-01-10:
Det her handler også om, at hvis reglerne er fulgt – og jeg kan forstå, at det mener ministeren sådan set de er, indtil videre i hvert fald – så er det jo et spørgsmål om også at gardere sig, og det kan man gøre, når man laver kontrakter, og især i forhold til f.eks. at lave en klausul om udelukkelse hen ad vejen.
Lene Espersen (KF), 2008-04-10:
Bladrer man i de mange folketingsspørgsmål, der blev stillet om udlændingeloven, ser man, at hovedparten faktisk kredser om de retssikkerhedsmæssige aspekter af de regler, som vi taler om i dag, og som jo vel at mærke blev vedtaget her i salen med et meget bredt flertal.
Søren Søndergaard (EL), 2021-05-20:
Derfor hilser Folketinget det velkommen, at justitsministeren har taget initiativ til en undersøgelse af reder-, ejer- og forsikringsforholdene omkring »Scandinavian Star« med henblik på at få afdækket grundlaget for en eventuel politimæssig efterforskning.
Rasmus Lund-Nielsen (M), 2025-12-11:
Jeg er fuldstændig enig i, at det selvfølgelig er fra Christiansborg, at vi laver de overordnede rammer, men en del af de rammer er jo også, at vi har tilført midler til en opkvalificeringspulje, der kan gøre, at personalet i vores dagtilbud er fagligt klædt på, men også specifikt, at de kan bruge midlerne til at opkvalificere i førstehjælp, hvis man vurderer, at den del, der er på pædagoguddannelsen, ikke længere er tilstrækkelig.
Morten Messerschmidt (DF), 2023-10-05:
F.eks. kunne den offentlige sektor, som vistnok er den største arbejdsgiver i Danmark, jo gå foran ved at sige, at man i stedet for at man skaber et incitament til, at folk trækker sig tilbage, når de nærmer sig pensionsalderen, altså sygeplejersker, sosu-assistenter, læger osv., så kunne skabe et incitament til, at de blev, f.eks. ved at tilbyde dem lidt mere fleksibilitet, måske lidt mere ferie osv.
Mikkel Bjørn (DF), 2025-11-28:
Men det er jo alligevel dejligt, at fru Zenia Stampe fra talerstolen indrømmer, at hvis det var det, man ville, har man lavet en ret fatal og markant fejl med det her beslutningsforslag, fordi man fuldstændig har glemt, at der faktisk er udvisningsdømte kriminelle, som, hvis det her forslag bliver vedtaget i sin nuværende form, vil få lov at flytte ud fra udrejsecenteret.
Carsten Hansen (S), 2003-12-02:
Hvordan vil fru Marianne Jelved sikre, at den smule skolepraktik, der bliver tilbage, ikke bliver et spørgsmål om, hvorvidt man overhovedet kan finde en praktikplads? De få unge i Hjørring, bare for at tage et helt tilfældigt valg, der kan få en skolepraktikplads, skal rejse meget, meget langt for overhovedet at finde en plads, for de kan kun findes ganske få steder i landet.
Karina Adsbøl (DF), 2019-02-26:
Jeg har læst alle høringssvarene, og de er generelt og overordnet positive, men der kan selvfølgelig altid komme noget, som man skal være opmærksom på og stille opfølgende spørgsmål til, og det kan med sådan et lovforslag også altid være nødvendigt med præciseringer.
Lone Loklindt (RV), 2015-03-27:
I den sammenhæng har det vist sig at være vanskeligt for mange kommuner at finde en bolig ud fra de givne forhold, og derfor har vi her et lovforslag, som går på at give kommunerne mulighed for at indkvartere flygtninge midlertidigt i boliger, som ikke hidtil har haft den anvendelse.
Peter Skaarup (DD), 2022-09-08:
Altså, vi står lige nu i en situation, hvor rigtig mange danskere er bekymrede for de regninger, der vælter ind ad døren, og det, som nogle ordførere her i Folketingssalen er meget optaget af, er, hvad der skete for 5 eller 10 eller måske for 20 år siden omkring forskellige politiske aftaler.
Jakob Ellemann-Jensen (V), 2016-12-05:
Man kan så spørge fru Olsen om, hvordan det kan være, at antallet af hjemløse under SR-regeringen steg fra 5.290 i 2011 til 6.138 i 2015, hvilket er en stigning på 16 pct., selv om man fjernede både kontanthjælpsloftet og 225-timersreglen.
Karsten Hønge (SF), 2023-04-19:
Og så kunne man måske allerede nu i den danske regering gøre sig overvejelser om, hvordan man kunne forestille sig det organiseret, altså noget med en kvote, f.eks. Hvor mange kunne man forestille sig, med den ansvarlighed, som ministeren også lægger op til, at vi så kunne modtage i Danmark?
Kirsten Brosbøl (S), 2010-02-25:
For baggrunden for, at vi har brugt så mange år på den her sag og så mange kræfter i forligskredsen på den, er jo, at der på det her område har eksisteret nogle meget uklare regler: en bekendtgørelse, som efterlod universiteterne i en gråzone, og som efterlod de studerende i et retstomrum, som jo altså så betød, at der blev opkrævet brugerbetaling for den her type uddannelse; det er jo, som vi også har været inde på, i strid med gratisprincippet.
Lene Espersen (KF), 2010-05-18:
Det gør det i hvert fald mere troværdigt, når vi udtaler kritik, at vi også selv tåler den og ikke bare siger, jeg tror, fru Pernille Frahm brugte formuleringen der er ikke noget at komme efter – det er ikke en formulering, jeg har hørt i meget lang tid, men jeg vil i hvert fald sige, at jeg synes, at man skal være ydmyg og lytte til det og faktisk med det gode eksempel vise, at man også selv vil indrette sin lovgivning anderledes, hvis man bliver bedt om det, for netop at vise, at der ikke er dobbeltstandarder.
Birthe Rønn Hornbech (V), 2005-12-09:
For om privates kameraovervågning, som jo er noget andet, nemlig overvågning af deres egen private ejendom, kan man sige, at når det netop er deres egen private ejendom, så er der for så vidt tale om den ene borgers ret til privatliv over for den anden borgers ret til privatliv og beskyttelse af ejendomsretten.
Martin Lidegaard (RV), 2025-10-09:
Jeg kunne være fristet til at kaste mig ud i diskussionen om nutidens unge, for det er jo lidt mærkeligt, at hr. Alex Vanopslagh kan møde alle de her selvstændige, stærke og driftssikre liberale unge, når de har gået i en så forfærdelig folkeskole.
Christian Friis Bach (RV), 2023-11-09:
Derfor tror jeg og støtter vi, også af hensyn til gidslerne, at en våbenhvile skal indgås øjeblikkelig som vej mod fred og som vej mod, at Hamas bliver stillet til ansvar, og det gælder hver eneste Hamaskriger og -leder, der har deltaget i terrorangrebet.
Kim Mortensen (S), 2006-05-19:
Ikke mindst derfor er det jo godt, at transport- og energiministeren nu og i en god og konstruktiv tone har indledt forhandlinger med Folketingets partier om den fremtidige energipolitik og oven i købet, inden vi er kommet i gang med forhandlingerne, også har fundet vej til kassen i Finansministeriet.
Ulla Tørnæs (V), 2002-04-04:
Jeg er ikke enig i, at det vil få den konsekvens, som fru Pernille Rosenkrantz-Theil antyder. Skulle det få den konsekvens, at flere søger muslimske friskoler, vil det jo netop med forslaget være sikret, at den undervisning, der foregår her, også vil stå mål med den undervisning, der foregår i folkeskolen.
Helle Bonnesen (KF), 2024-04-11:
Men kan hr. Mogens Jensen ikke se, at det måske kunne være lidt uhensigtsmæssigt, at vi har et samfund, hvor vi så har et sprogbrug, afhængigt af hvilken branche vi er i, og hvis nu der er andre brancher, der føler, at de ikke har lyst til at skifte sproget, så begynder vi at have en hel masse forskellige betegnelser og dermed noget uklarhed i det danske sprog?
Connie Hedegaard (KF), 2006-10-12:
Der er bl.a. også nogle, der er bekymrede for, at der slet ikke er filtre nok, men der er jo ikke andet at sige, end at der jo altså er nogle måneder til, og jeg tror, at den kloge vognmand allerede er i gang med at begynde at sætte filtre på noget af sin vognpark.
Steffen W. Frølund (LA), 2023-02-07:
Lad mig så også være ærlig og sige, at vores standpunkt er resultatet af en meget, meget hård armlægning mellem Liberal Alliances klimaordfører og Liberal Alliances skatteordfører, og det blev til sidst sådan, at klimaordføreren vandt, så vi har faktisk tænkt os at støtte begge dele af lovforslaget.
Pernille Frahm (SF), 2009-12-01:
Det, der er underligt, er, at på den ene side erkender undervisningsministeren heroppe fra talerstolen, at grunden til, at man ikke gennemfører alle de forslag, der fremsættes, er, at riget fattes penge – det er muligt, at riget er begyndt at fattes penge, men det er en ny udvikling, der er kommet i forbindelse med finanskrisen, riget har jo ikke fattedes penge hele tiden, så der har været mulighed for at investere i alles fælles fremtid gennem at investere i undervisningen i folkeskolen – og på den anden side opstår der, når man snakker om penge, en vis surhed, en vis vrissenhed, er jeg nødt til at sige, over, at man kan finde på noget så lavt.
Søren Egge Rasmussen (EL), 2021-10-28:
Det er derfor, at både SF og Enhedslisten har den her tilgang, at det med hensyn til småhusene ikke er den balance, der sikres her, og jeg kunne egentlig godt tænke mig at høre ministeren: Hvad er det så, lejerne får til gengæld, hvis man skulle ende med at ændre vilkårene for de der 88.000 lejemål i småhuse?
Aleqa Hammond (NQ), 2019-04-26:
Stort set alle de omtalte lande, der har sagt undskyld, har endda helt frivilligt fulgt den op med at afsætte midler til at støtte de ramte familier og deres børn, men i Danmark frygter man i stedet et ikkeeksisterende erstatningskrav så meget, at man nægter at sige undskyld, på trods af at de sidste tilbagelevendes dybe bøn om netop det.
Kaare Dybvad Bek (S), 2026-01-07:
Jamen det er også ofte sket, at man har vedtaget ting uden at have det rigtige beslutningsgrundlag, og så viser det sig lige pludselig, at det erstatningsbeløb, man skal give til eksempelvis folk, der er blevet ramt af en eller anden skat, så bliver meget større, end man havde troet det ville være, fordi man ikke havde undersøgt det.
Christina Egelund (M), 2024-10-23:
Jeg har løbende – og det har jeg igennem det seneste år – været i dialog med ledelserne på de videregående uddannelsesinstitutioner, og det her er jo en vanskelig balancegang, for på den ene side har de studerende ret til at forsamles og til at demonstrere og give deres mening til kende, og på den anden side har de også ret til et trygt miljø på campus.
Ole Sohn (SF), 1997-11-28:
Som det har været hidtil, er det alene Nobelprisen og Nordisk Råds Litteraturpris, der har været skattefrie, men nu bliver også andre mellemstatslige hæderspriser, der tildeles uansøgt og som engangsbeløb, skattefrie. Det synes vi er et udmærket initiativ.
Ole Sohn (SF), 2000-11-29:
Samtidig vil jeg sige, at kan vi på det grundlag være med til at drøfte nogle rammebetingelser, som kan være til gavn for at fremme turismen på den udviklingsvej, som vi ønsker: grøn, kulturel, social, erhvervsmæssig bæredygtig udvikling, vil SF også gerne bidrage til at løfte den opgave
Line Barfod (EL), 2006-05-02:
Det er jo et regnestykke, der hviler på, at selv om man laver spillereglerne om, altså i den her situation at man strammer refusionsreglerne for at skabe motivation hos kommunerne til at sørge for, at kontanthjælpsmodtagere får uddannelse og arbejde, så sætter kommunerne sig ned med korslagte arme og laver ingenting.
Jan E. Jørgensen (V), 2013-03-15:
Hensigten med det er at give statsforvaltningerne mulighed for, uden at man skal have en særskilt lovhjemmel, at kunne delegere opgaver til hinanden, sådan at man f.eks. ikke har en ophobning af sager i én statsforvaltning og ledig kapacitet i en anden statsforvaltning, men man kan sende sagerne rundt fra den ene til den anden.
Kristen Touborg (SF), 2005-11-24:
I 1999, da man behandlede et tilsvarende forslag fra SF, var der faktisk også et forslag fra Dansk Folkeparti, der gik væsentlig længere end det, SF havde foreslået, nemlig at hvis der var et flertal, der ville afsætte borgmesteren, så kunne man gøre det.
Peter Hummelgaard Thomsen (S), 2017-03-24:
For jeg synes da personligt, at det er et morads, der er i Storbritannien nu, hvor man slet ikke har gjort sig konsekvenserne klart ved at stemme sig ud og ikke har nogen plan for, hvordan i alverden man skulle forhandle med EU-systemet om sin tilknytning til det indre marked osv.
Kristian Thulesen Dahl (DF), 1998-06-04:
I og med at vi slet ikke er tilhængere af baggrunden for den her skat, nemlig realrenteafgiften, er det klart, at vi ikke støtter den store klump i regeringens forslag. Forslaget om indførelse af en 10 pct.s afgift på aktieinvesteringer er heller ikke noget, som vi bryder os særlig meget om.
Jens Joel (S), 2018-01-23:
Folketinget beklager, at regeringen har skabt usikkerhed om investeringer og skåret ned på de grønne ambitioner, og opfordrer regeringen til med det kommende energiforlig og klimaplan at genskabe et bredt samarbejde om ambitiøse og retningsgivende mål, der kan fungere som stabile rammevilkår.
Mette Gjerskov (S), 2007-01-23:
Hvis Dansk Folkeparti mener, at der har været et tidspunkt, hvor Socialdemokratiet var villige til at gå længere end EU-reglerne, så bliver jeg nødt til at bede om at få helt konkret at vide, hvad det er, det drejer sig om, for det må vist være en meget, meget, meget bestemt undtagelse, der har været givet udtryk for på talerstolen tidligere.
Villy Søvndal (SF), 2006-10-05:
Pædagoger, lærere, hjemmehjælpere, sygeplejersker kan se deres faglighed blive undergravet, og fordi de alle ligesom os herinde har nogen, de er tæt på, en mor, et barn i en skole, et barn i en børnehave, så ved de, hvad der sker.
Ole Birk Olesen (LA), 2021-12-22:
Det, der ikke rigtig gør ondt på nogen, gør nogle gange heller ikke rigtig godt i det danske samfund, ikke fordi det nødvendigvis skal gøre ondt, men fordi forudsætningen for at gøre noget, der rykker, godt kan være, at man piller ved nogle velerhvervede rettigheder, som folk ikke vil af med.
Nicolai Wammen (S), 2015-04-08:
Derudover er det jo også sådan ifølge den plan, der er lagt, at vi i de partier, der har taget ansvaret, i løbet af i år, efter sommerferien i efteråret, skal sætte os ned, og vi vil også gerne invitere andre med, for at finde de resterende penge, og det er præcis for at have et beslutningsoplæg omkring det, at Forsvarsministeriet netop nu sammen med Beredskabsstyrelsen arbejder på den statslige del, sådan at bl.a. Venstre kan være med til at træffe beslutning om, hvor man konkret vil finde pengene, når vi sætter os til forhandlingsbordet efter sommerferien – præcis det, vi har aftalt.
Tommy Ahlers (V), 2019-10-11:
Jeg er enig i, at retstilstanden ikke ændres, men definitionen ændres, fordi vi nu går til et opdelt begreb, hvor vi siger, at vi i den ene paragraf kun definerer det som fysiske personer, og vi i en anden paragraf siger, at det også gælder juridiske personer, der handler uden for deres erhvervs hovedområde.
Marcus Knuth (V), 2016-01-13:
Lovforslagets tiltag, hvor opholdstilladelserne bliver kortere, familiesammenføringsreglerne skærpes og det bliver markant sværere at få permanent ophold i Danmark, skal sikre en fornuftig balance, hvor vi dels passer godt på Danmark, dels yder den beskyttelse, som flygtninge har krav på, og samtidig sikrer, at vi har kapacitet til at integrere de rigtig, rigtig mange flygtninge, vi allerede har modtaget.
Troels Ravn (S), 2016-11-30:
For det må handle om, hvordan vi bedst muligt kan arbejde med at sikre, at så mange som muligt bliver klar til at påbegynde en uddannelse, uden at vi i processen skaber det, der kan opfattes som en eksklusion, altså det, der kan opfattes som at komme med på et B-hold.
Per Clausen (EL), 2008-05-08:
Pointen er jo med hensyn til det der med, at alle er enige om, at det skal indføres, at vi der lige skal gøre opmærksom på, at da man efter forsøgsperioden ikke gjorde forsøgsperioden permanent, så var det sådan set en bevidst handling fra den daværende sundhedsministers side.
Zenia Stampe (RV), 2025-02-04:
Man kunne også sige, at en grund til, at vi overhovedet har dyr, der lever under de her – undskyld, jeg siger det – frygtelige forhold, jo bl.a. er, at vi har antibiotika, og at vi i virkeligheden kan skabe så frygtelige rammer for dem, at de bliver så syge, men vi alligevel lige kan holde dem levende med en gang antibiotika.